
	Τιμητική εκδήλωση παρουσίασης
του κορυφαίου έργου

του αείμνηστου ιστοριοδίφη και ερευνητή
Αριστείδη Λ. Κουδουνάρη

Βιογραφικόν Λεξικόν Κυπρίων 1800-1920
στο Σπίτι της Κύπρου

Την Πέμπτη 24 Οκτωβρίου 2019, στις 18:30, το Σπίτι της Κύπρου, Ξενοφώντος 2Α στο Σύνταγμα, τιμώντας το έργο, την προσφορά και τη μνήμη του αείμνηστου ιστοριοδίφη και ερευνητή Αριστείδη Λ. Κουδουνάρη, πραγματοποιεί εκδήλωση παρουσίασης του κορυφαίου έργου του, Βιογραφικόν Λεξικόν Κυπρίων 1800-1920, στην οποία συμμετέχει, ως ομιλητής, ο Υπουργός Εξωτερικών της Κυπριακής Δημοκρατίας κ. Νίκος Χριστοδουλίδης.

Χαιρετισμό στην εκδήλωση θα απευθύνει ο Πρέσβης της Κυπριακής Δημοκρατίας κ. Κυριάκος Κενεβέζος. Για τον Αριστείδη Λ. Κουδουνάρη θα μιλήσουν, επίσης, ο Καθηγητής Νεότερης Ιστορίας του Πανεπιστημίου Νεάπολις Πάφου κ. Γιώργος Γεωργής, ο Κοσμήτορας της Νομικής Σχολής του Πανεπιστημίου Λευκωσίας Καθηγητής κ. Αχιλλεύς Κ. Αιμιλιανίδης και ο Διευθυντής Δημοτικού Κέντρου Τεχνών Λευκωσίας, Καθηγητής Πανεπιστημίου Φρέντερικ κ. Γιάννης Τουμαζής. Αντιφώνηση από την αδελφή του εκλιπόντος κ. Αρτέμιδα Κουδουνάρη-Γιορδαμλή.

Στο πλαίσιο της εκδήλωσης θα προβληθούν αποσπάσματα από την  τελευταία συνέντευξη του Αριστείδη Λ. Κουδουνάρη, ένα μήνα πριν το θάνατό του,  στη δημοσιογράφο του Ραδιοφωνικού Ιδρύματος Κύπρου Μαρία Αγγελίδου.

Ο Αριστείδης Λ. Κουδουνάρης γεννήθηκε το 1936 στη Λεμεσό, όπου τελείωσε και το Γυμνάσιο. Σπούδασε εμπορικά στο Technical College του Bradford από το 1953 μέχρι το 1954 και, στη συνέχεια, Πολιτικές Επιστήμες στο Trinity College του Δουβλίνου, όπου παρακολούθησε και μαθήματα Ιστορίας. Μετά την αποφοίτησή του, το 1958, επέστρεψε στην Κύπρο και εργάστηκε με επιτυχία στην οικογενειακή επιχείρηση. Από το 1967 ασχολήθηκε, επίσης, με τη διοργάνωση εκθέσεων παλαιών αντικειμένων και έργων τέχνης, πραγματοποιώντας 42 εκθέσεις στη Λευκωσία και τη Λεμεσό. Παράλληλα ασχολείται συστηματικά και με πάθος με την ιστορική έρευνα. Στη βιβλιογραφία εμφανίστηκε το 1972 με το βιβλίο Μερικαί Παλαιαί Οικογένειαι της Κύπρου, μία πρωτοποριακή για την εποχή της μελέτη για την οποία τιμήθηκε με εύφημο μνεία από την Ακαδημία Αθηνών. Ακολούθησαν πολλές έγκριτες μελέτες του με πολύτιμα στοιχεία για σημαντικές οικογένειες του νησιού (ενδεικτικά αναφέρω τις μελέτες του: Η οικογένεια και το έργο του Ιερώνυμου Περιστιάνη, Η Οικογένεια των Θησέων, Η Επτανησιακή συμβολή εις την σύνθεσιν του κυπριακού πληθυσμού, Νέα στοιχεία επί της οικογενείας των Οικονομιδών, Η οικογένεια Χάρτα, Η οικογένεια Δαβίδ Πτολεμαίου, Η προσωπογραφία του αρχιμανδρίτου Θεοφυλάκτου Θησέως, Η οικογένεια Μουρούζη)˙ αναμφίβολα, όμως, η σύνθεση, η συγγραφή και ο συνεχής εμπλουτισμός του «Βιογραφικού Λεξικού Κυπρίων 1800-1920», η πρώτη έκδοση του οποίου κυκλοφόρησε το 1989, αποτέλεσε το έργο ζωής του. Η έβδομη επαυξημένη δίτομη έκδοση του κυκλοφόρησε στα τέλη του 2018.

